خېبرپښتونخوا کې ۷۵ فيصده ماشومان لسم ټولګي ته د رسېدو نه وړاندې تعليم پرېږدي، غېر دولتي اداره
په خېبر پښتونخوا کې د تعليم په برخه کې کار کوونکې د يوې غېر سرکاري ادارې انسټيټوټ آف سوشل اېنډ پاليسي سائنسز د شمېرو تر مخه په صوبه کې ۷۵ فيصده ماشومان لسم ټولګي ته د رسېدو نه وړاندې خپل تعليم په نيمه کې پرېږدي.
پېښور — د ادارې چارواکي عبدالله عالم په پېښور کې د معياري او يو شان نظم تعليم په اړه راجوړې شوې غونډې په مهال وويل چې د ابتدايي تعليم حاصلولو وروسته ۷۵ فيصده ماشومانو د سکولونو پرېښودو علتونه په صوبه کې د سکولونو کمی او لرې والی او په سکولونو کې د سهولتونو نشتوالی او غربت شامل دي. هغوي دا هم وويل چې په صوبه کې ټول دوه اعشاریه څلور ملينه ماشومان د سکولونو نه بهر دي چې پکې د هلکانو شمېره اعشاريه اووه او د جينکو شمېره يو اعشاريه شپږ ملينه ده. نوموړي زياته کړه چې د سکولونو نه د بهر ماشومانو سکول ته راوستو د پاره صوبايي حکومت ته پکار دي چې په کليزه بوديجه (بجټ) کې نور هم سېوا والی راولي. د خېبر پښتونخوا د اسمبلۍ پخوانۍ زنانه غړې معراج همايون خان وايس اف امريکا ډيوه ته وويل که چرې حکومت شخصي سکولونو سره مالي مرسته وکړي نو د سکولونو نه بهر ماشومان په پرائيويټ سکولونو کې هم تعليم ترلاسه کولی شي. اغلې وويل چې د محکمه تعليم سره د فنډز کمی دی نو پکار ده چې ماشومانو ته د تعليم ورکولو په لړ کې د نورو اړونده ادارو نه مرسته واخلي. د خېبر پښتونخوا د وزير اعلی د تعليم د پاره مشاور ضيا الله بنګش ډيوه ته وويل چې د سکولونو نه بهر ماشومانو د پاره يي پاليسي جوړه کړې ده. هغه زياته کړه چې په سکولونو کې د سهولتونو د کمي پوره کولو او په ټوله صوبه کې څه د پاسه ۱۷ زره استاذانو ګمارولو (بهرتي) کولو د پاره هم منصوبه بندي شوې ده. نوموړي دا هم وويل چې په سکولونو کې د زياتو ماشومانو داخلولو د پاره به په صوبه کې موجودو سکولونو کې دوه وخته (يا ډبل شفټ) سکول شروع کولی شي او دا چې د سکولونو د پاره به په کرايې وداني هم اخلي. په خېبرپښتونخوا کې د پاکستان تحريک انصاف ګوند تېر حکومت په کال ۲۰۱۷ کې د وړيا يا ( مفت) او لازمي تعليم قانون پاس کړې وو کوم چې د صوبې ځينې ضلعو ته غزولی شوی هم دی. د تعليمي چارو کار پوهان وايي که چرته دغه قانون د صوبي ټولو ضلعو ته وغزولی شي او په صحيح توګه پرې عمل شروع کړی شي نو د دې سره هم د سکولونو نه بهر ماشومانو په شمېره کې تر ډېر حده کمی راتلی شي.